
Forord

Denne bog er en samling fortællinger og refleksioner fra terapirummet, og den beskriver centrale temaer som stress, ensomhed, skam, tab og forandring og de små skridt, der kan føre til indsigt og udvikling.

Fortællingerne berører ikke kun, hvordan vi påvirkes af de svære aspekter af livet, men også hvordan vi kan finde ressourcer til at håndtere dem, og er skrevet til dig, der er nysgerrig på, hvad psykoterapi er, og hvordan det foregår.

Bogens formål er at sætte ord på oplevelser mange deler, og som ofte forbliver usagte. Den er skrevet i et enkelt og nøgternt sprog, der inviterer til eftertanke. Uanset om man er klient, pårørende, fagperson eller blot interesseret i menneskelige relationer, er bogen relevant læsning.

Tak til alle, der har inspireret til terapifortællingerne, og som har givet samtykke til, at jeg måtte bruge og omskrive deres historie, så den er genkendelig for mange.

Tak til min gode ven og kollega Jens Keis Kristensen for redaktionel gennemlæsning, venlige kommentarer, respektfulde og dog stadig omhyggelige input, der også førte til andre berigende snakke. Og tak til Anne Amorøe for at kaste et kritisk korrekturøje på teksten og fordin kærlige støtte gennem hele processen. Jens og Anne - I er begge meget værdsat.

Læs bogen fra første fortælling eller spring ind i den, der hvor du kan genkende dig selv. Nogle fortællinger vil give mening nu, andre først på et senere tidspunkt i dit liv, måske kan du ikke genkende dig selv, men din ven eller nabo – så husk at bringe fortællingen videre.

Velkommen til terapifortællingerne.

En fortælling om stress og depression

Kim var heldigvis ikke alene, da han blev ramt af svimmelhed, hjerteflimmer og kraftig hovedpine. Et kort øjeblik, troede han, at han skulle dø. Kim var på arbejde, og en kollega hjalp ham hen på en sofa, åbnede vinduet og blev siddende hos ham, indtil han fik det bedre.

Kim blev hentet af sin hustru, og sammen tog de direkte til lægen, som pegede på langvarig stress som årsag og ordinerede hvile i mindst 14 dage.

Det var godt for Kim at få en sygemelding, så han kun skulle fokusere på at blive rask – fysisk fik han det hurtigt bedre, men humøret fulgte ikke med. Han følte, at livet var meningsløst, og meningsløsheden gjorde ham trist. Om natten var han vågen, lå i sengen og spekulerede på, hvordan han skulle klare at komme tilbage på job, og var bekymret for tilbagefald.

Socialt fungerede Kim slet ikke, og han kunne ikke holde ud at være sammen med andre, men når han var alene, blev han endnu mere trist og ramt af flygtige selvmordstanker, som også gjorde ham bange.

Kims sygemelding blev forlænget, og lægen diagnosticerede ham med depression som følge af stress og anbefalede ham psykoterapeutisk behandling. Det var ad denne vej, jeg mødte Kim.

Kims historie er helt almindelig, desværre. Langvarig stressbelastning medfører ofte depression, og selvom man arbejder på at fjerne den belastning, der har udløst stressreaktionen, behandles depression ikke på samme måde.

Er man ramt af stress, har krop og sind brug for hvile og ro, struktur til at overskue hverdagen, og nye vaner, så man ikke falder i gryden med stress igen.

Er man depressionsramt er det derimod, og såfremt det ikke er i meget svær grad, vigtigt at man kommer ud af sengen og mærker livet. Selvfølgelig i et tempo, der er passende, og støttes af samtaler, der kan bringe nye meningsfulde indsigter med sig.

At have en depression er stadig et tabu, stress er mindre tabubelagt, og måske er det derfor, mange rammes af stress igen, kort tid efter arbejdet er genoptaget. Stressbelastningen er minimeret eller fjernet, men depressionen er der ikke taget hånd om.




En overgang …

En kvindelig klient, Signe, havde det svært. Hun stod midt i livet, og hendes yngste barn var netop blevet student og stod foran den obligatoriske rejse til udlandet, inden han formentlig skulle starte på uddannelse året efter. Og nu gik det op for denne kvinde, at hun ikke skulle have børn boende hjemme mere, alderen blev tydelig, og hun var ramt af eksistentielle overvejelser om livsværdier, hvad hun skulle med resten af livet og meningen med det hele.

Og det er jo store overvejelser at kaste sig ud i. Det er overvejelser, man kan gå ind i på et filosofisk plan, på et kognitivt plan og så kan man handle, altså være praktisk.

Sammen med Signe arbejdede jeg på disse 3 planer. “Hvis det du gør, ikke virker, så må du gøre noget andet”. Og måden Signe levede sit liv på, virkede ikke længere. Vilkårene havde forandret sig – der var ikke længere børn hjemme, hun skulle tage sig af, og nu havde hun mere tid til sig selv. Det var på samme tid rart og skræmmende, sagde hun, og vi havde en lang proces, hvor hun dels frigjorde sig fra sin gamle rolle og forenede sig med den nye, og fandt ud af, hvad hun ville med den ekstra tid.

Vi arbejdede også med fremtiden, og hvad det vil sige at stå midt i livet. Vi talte om døden, og om vigtigheden af at leve nu og i sit eget liv frem for i andres liv og i forventning om fremtiden. Den diskussion er af filosofisk karakter, men at leve i nuet er også et valg og en bevidst proces.

At livet forandrer sig, er et vilkår, som vi mennesker må forholde os til. Og hver gang livet forandrer sig, konfronteres vi med nogle grundvilkår som f. eks meningsløshed.

Vi kommer bedst igennem disse forandringer og overgange, når vi forholder os til situationen, accepterer forandringen, slipper modstanden mod forandringen og finder vores egen mening i den – eller måske blot slipper jagten på mening.

Når radiotavsheden rammer

En klient, Julie, befandt sig pludselig i en situation, hvor hun ikke vidste, hvad hun skulle gøre.

Julie havde gennem et par år haft en relation til en kollega. De havde været meget fortrolige, og Julie mente selv, at hun havde støttet kollegaen både gennem en opsigelse og en krise i ægteskabet. Men nu var der radiotavshed.

Kollegaen var holdt op med at ringe. Når Julie ringede, blev der kun svaret kort, hvis telefonen overhovedet blev svaret. Måske blev der lovet at ringe tilbage, hvilket så aldrig skete. Julie prøvede at maile, men hun fik intet svar.

Julie havde et par måneder tidligere været sygemeldt med stress og efterfølgende depressionslignende symptomer. Hun gik i terapi hos mig og var godt på vej. Men hun var også i en sårbar periode, og der skulle ikke så meget til at vælte hende. Som det sker for så mange andre, der rammes af stress og depression, var hun i tvivl om, hvem hun var, hvad hun stod for og hvilke værdier, hun ville leve efter.

Hun var sårbar og stærk på samme tid og i fuld gang med at tage ansvar for sit liv. Hun ville leve, og hun ville forandre måden, hun var i sit liv på.

Men hun havde også brug for støtte fra venner og familie. Og derfor ramte det ekstra hårdt, da vennen/kollegaen ikke svarede tilbage

Julie vidste ikke, hvad der var sket mellem dem. Og som så mange gør, vendte hun smerten indad og tog skylden på sig. Hun var overbevist om, at hun måtte have gjort noget forkert – vidste blot ikke hvad.

Og den anden – kollegaen og veninden – gav aldrig lyd fra sig. Julie fik aldrig svar på, hvad der var sket mellem dem, men lidt efter lidt fik Julie placeret ansvaret dér, hvor det retteligt burde ligge, nemlig hos den anden.

Jeg har selv oplevet radiotavshed, og kender følelsen af at stå uforstående tilbage med følelsen af magtesløshed. Det gør ondt og rammer lige ind i eksistensen.

Og lige dér er det dobbelt vigtigt ikke at vende smerten og uforståeligheden indad, men derimod vende den mod den anden, som ikke har modet til at melde ud, og som ikke forstår, hvilken konsekvens det kan have for den forurettede. Julie, mig og alle de andre, der har oplevet radiotavshed.

